KIRJALLINEN KYSYMYS E-2845/01

esittäjä(t): Luciano Caveri (ELDR) komissiolle

(17. lokakuuta 2001)

Aihe: Asbesti

Asbestikuitumateriaaleja sisältävien rakennusten kunnostaminen on vaikea kysymys EU:ssa. Asbestin vaarallisuus ihmisten terveydelle on todistettu ja monien maiden lainsäädännössä edellytetään asbestin poistamista rakennuksista ja sen sijoittamista erityisiin kaatopaikkoihin. Mihin toimiin aiotaan ryhtyä ja mitä velvoitteita aiotaan säätää yhteisön tasolla?

Margot Wallströmin komission puolesta antama vastaus

(6. joulukuuta 2001)

Komissio on samaa mieltä arvoisan parlamentin jäsenen kanssa asbestia sisältävien rakennusmateriaalien turvallisen käsittelyn ja loppusijoittamisen merkityksestä. Yhteisön asbestia koskeva lainsäädäntö onkin laaja: tiettyjen vaarallisten aineiden ja valmisteiden (asbestin) markkinoille saattamisen ja käytön rajoituksia koskevien jäsenvaltioiden lakien, asetusten ja hallinnollisten määräysten lähentämisestä annetun neuvoston direktiivin 76/769/ETY liitteen I mukauttamisesta tekniikan kehitykseen kuudennen kerran 26 päivänä heinäkuuta 1999 annettu komission direktiivi 1999/77/EY(1) on saatettava voimaan unionissa viimeistään 1. tammikuuta 2005. Tässä direktiivissä ei tosin säädetä jo olevan asbestin poistamisesta. Asbestin aiheuttaman ympäristön pilaantumisen ehkäisemisestä ja vähentämisestä säädetään 19 päivänä maaliskuuta annetussa neuvoston direktiivissä 87/217/ETY(2). Viimeksi mainitussa direktiivissä edellytetään, että asbestia sisältävien rakennusten, rakennelmien ja laitosten purkaminen sekä asbestin tai asbestia sisältävien aineiden poistaminen niistä siten, että asbestikuituja tai -pölyä vapautuu, ei saisi aiheuttaa merkittävää ympäristön pilaantumista. Lisäksi komission tekemän alkuperäisen ehdotuksen perusteella asbestia sisältävät rakennusaineet on äskettäin luokiteltu vaaralliseksi jätteeksi ja niistä on huolehdittava

vaarallisista jätteistä 12 päivänä joulukuuta annetun neuvoston direktiivin 91/689/ETY(3) säännösten mukaisesti 1. tammikuuta 2002 alkaen. Komissio harkitsee myös ryhtymistä toimenpiteisiin valikoivien purkamistoimien edistämiseksi, jotta voidaan eristää rakennusaineiden joukossa olevat vaaralliset jätteet ja varmistaa niiden turvallinen käsittely.

Työntekijöiden terveyden ja turvallisuuden suojelusta säädetään työntekijöiden suojelemisesta vaaroilta, jotka liittyvät asbestialtistukseen työssä (toinen direktiivin 80/1107/ETY 8 artiklassa tarkoitettu erityisdirektiivi), 19 päivänä syyskuuta 1983 annetussa neuvoston direktiivissä(4). Tätä direktiiviä on muutettu ja päivitetty 25 päivänä kesäkuuta 1991 annetulla neuvoston direktiivillä 91/382/ETY(5) ja työntekijöiden terveyden ja turvallisuuden suojelemisesta työpaikalla esiintyviin kemiallisiin tekijöihin liittyviltä riskeiltä (neljästoista direktiivin 89/391/ETY 16 artiklan 1 kohdassa tarkoitettu erityisdirektiivi) 7 päivänä huhtikuuta 1998 annetulla neuvoston direktiivillä 98/24/EY(6). Komissio hyväksyi 20. heinäkuuta 2001 ehdotuksen parlamentin ja neuvoston direktiiviksi työntekijöiden suojelemisesta vaaroilta, jotka liittyvät asbestialtistukseen työssä, annetun neuvoston direktiivin 83/477/ETY muuttamisesta(7). Tarkoituksena on vahvistaa entisestään työntekijöiden suojelua. Ehdotuksen keskeisimmissä säännöksissä vaaditaan nykyistä tiukempia altistumisen raja-arvoja sekä korostetaan, että työnantajan on todistettava pätevyytensä töihin, joihin liittyy asbestin poistamista, ja että työntekijöille on tiedotettava entistä paremmin asbestin haitoista.

(1) EYVL L 207, 6.8.1999.

(2) EYVL L 85, 28.3.1987.

(3) EYVL L 377, 31.12.1991.

(4) EYVL L 263, 24.9.1983.

(5) EYVL L 206, 29.7.1991.

(6) EYVL L 131, 5.5.1998.

(7) EYVL C 304 E, 30.10.2001.